b'\n_START_ARTICLE_\nAnton Raphael Mengs\n_START_SECTION_\nBiografija\n_START_PARAGRAPH_\nAntonas Rafaelis Mengsas gim\xc4\x97 1728\xc2\xa0m. spalio 30 d. \xc5\xaastyje prie Lab\xc4\x97s, tuometin\xc4\x97je Bohemijos karalyst\xc4\x97je (dabar \xc4\x8cekija). Jo t\xc4\x97vas Ismael Mengs dirbo dailininku Saksonijos kurfiursto, Lenkijos karaliaus ir LDK did\xc5\xbeiojo kunigaik\xc5\xa1\xc4\x8dio Frydricho Augusto II-ojo dvare. S\xc5\xabnui dav\xc4\x97 vardus pagal tuo metu Europoje auk\xc5\xa1\xc4\x8diausiai vertintus dailininkus\xc2\xa0\xe2\x80\x93 Kored\xc5\xbe\xc4\x85 (tikras vardas\xc2\xa0\xe2\x80\x93 Antonijus) ir Rafael\xc4\xaf. Pirmuosius mokslus Antonas Rafaelis Mengsas i\xc5\xa1\xc4\x97jo pas t\xc4\x97v\xc4\x85 Dresdene. 1741\xe2\x80\x931744\xc2\xa0m. kartu su t\xc4\x97vu ir seserimis gyveno Romoje, studijavo antikin\xc4\xaf skulpt\xc5\xabros ir architekt\xc5\xabros palikim\xc4\x85. Rafaelio ir Mikeland\xc5\xbeelo darbus Vatikane. Mok\xc4\x97si nuogo k\xc5\xabno studijos pas Marco Benefial. Tap\xc4\x97 pastele, buvo \xc4\xaftakotas Rosalba Carriera ir Louis de Silvestre darb\xc5\xb3._NEWLINE_1745\xc2\xa0m. Mengs\xc4\x85, gr\xc4\xaf\xc5\xbeus\xc4\xaf \xc4\xaf Dresden\xc4\x85, dvaro dailininku pasamd\xc4\x97 Frydrichas Augustas II. 1746\xc2\xa0m. bir\xc5\xbeel\xc4\xaf Mengsas antr\xc4\x85kart atvyko \xc4\xaf Rom\xc4\x85, prad\xc4\x97jo tapyti aliejinius paveikslus. 1749\xc2\xa0m. i\xc5\xa1 liuteronyb\xc4\x97s per\xc4\x97jo \xc4\xaf katalikyb\xc4\x99, bei ved\xc4\x97 Margaret Guazzi, pozuotoj\xc4\x85 paveikslams. 1749\xc2\xa0m. gruod\xc4\xaf gr\xc4\xaf\xc5\xbeo \xc4\xaf Dresden\xc4\x85, 1751\xc2\xa0m. kovo 23 d. buvo paskirtas pirmuoju Saksonijos dvaro dailininku. Po pus\xc4\x97s met\xc5\xb3 atliko tre\xc4\x8di\xc4\x85 kelion\xc4\x99 \xc4\xaf Rom\xc4\x85, lank\xc4\x97si Florencijoje, Venecijoje. 1752\xc2\xa0m. buvo priimtas \xc4\xaf Romos \xc5\xa0v. Luko akademij\xc4\x85. 1755\xc2\xa0m. susipa\xc5\xbeino su klasicizmo teoretiku ir vienu \xc4\xaftakingiausi\xc5\xb3 menotyrinink\xc5\xb3\xc2\xa0\xe2\x80\x93 Johanu Joachimu Vinkelmanu. Pirm\xc5\xb3j\xc5\xb3 klasicist\xc5\xb3 ratelyje buvo puosel\xc4\x97jamas idealaus gro\xc5\xbeio idealas, paremtas antikiniais modeliais, Rafaelio linijos valdymu, Kored\xc5\xbeo ekspresija ir \xc5\xa1viesotamsos naudojimu, bei Ticiano spalv\xc5\xb3 i\xc5\xa1rai\xc5\xa1ka. Be to, Mengsui \xc4\xaftakos padar\xc4\x97 klasikinio baroko dailininkai: Gvidas Renis, Domenikinas, Nikola Pusenas._NEWLINE_Savo estetinius apm\xc4\x85stymus apie tapyb\xc4\x85 Mengsas publikavo 1762\xc2\xa0m. traktate \xe2\x80\x9eGedanken \xc3\xbcber die Sch\xc3\xb6nheit und \xc3\xbcber den Geschmak in der Malerey\xe2\x80\x9c. 1759\xc2\xa0m. su Saksonijos kurfiursto siuntimu Mengsas sve\xc4\x8diavosi Neapolyje, kur prasid\xc4\x97jo jo ry\xc5\xa1iai su Ispanijos karaliaus Karolio III dvaru. 1760\xc2\xa0m. Mengsas nutap\xc4\x97 nauj\xc4\x85j\xc4\xaf Neapolio karali\xc5\xb3 Ferdinand\xc4\x85 IV. 1761\xc2\xa0m. stojo tarnauti Karoliui III. Ispanijoje, Madride Mengsas buvojo 1761\xe2\x80\x931769 ir 1774\xe2\x80\x931777 metais. 1766\xc2\xa0m. buvo paskirtas pirmuoju Karolio III dailininku. Mengsas paliko daug tapybos Ispanijos Madrido karali\xc5\xa1kuosiuose Aranjuez r\xc5\xabmuose. Buvimo Ispanijoje laikotarpiu Mengsas nelabai sutar\xc4\x97 su karali\xc5\xa1k\xc4\x85ja San Fernando akademija. Yra legenda apie tariam\xc4\x85 ar\xc5\xa1i\xc4\x85 Mengso konkurencij\xc4\x85 su D\xc5\xbeovaniu Batista Tjepolu, kuris pana\xc5\xa1iu laiku irgi dirbo Madride._NEWLINE_Mengsas nutap\xc4\x97 daug Ispanijos karaliaus dvaro aplinkos portret\xc5\xb3. Pertraukoje tarp i\xc5\xa1vyk\xc5\xb3 \xc4\xaf Ispanij\xc4\x85 dirbo Italijoje, tap\xc4\x97 vietini\xc5\xb3 didik\xc5\xb3 portretus, pabuvojo Monake, \xc5\xbdenevoje. Dirbo ties Branka\xc4\x8di koply\xc4\x8dios fresk\xc5\xb3 restauravimu. Apie 1772-73\xc2\xa0m. nutap\xc4\x97 \xe2\x80\x9eIstorijos pergal\xc4\x97 prie\xc5\xa1 laik\xc4\x85\xe2\x80\x9c alegorij\xc4\x85 Camera dei Papiri kambario lubose Vatikano bibliotekoje. 1778\xc2\xa0m. Mengsas galutinai gr\xc4\xaf\xc5\xbeo \xc4\xaf Italij\xc4\x85, mir\xc4\x97 nuo tuberkulioz\xc4\x97s 1779\xc2\xa0m. bir\xc5\xbeelio 19 d. Palaidotas \xc5\xa1alia \xc5\xbemonos Romos Santi Michele e Magno ba\xc5\xbeny\xc4\x8dioje. Garsiausiu jo darbu \xc4\xafvardijama freska \xe2\x80\x9eParnasas\xe2\x80\x9c Villa Albani pokyli\xc5\xb3 sal\xc4\x97je Romoje. Mengsas savo metu buvo bene \xc5\xbeymiausias Europos dailininkas. Po XVIII a. dailininko autoritetas \xc5\xbeenkliai krito. Jis vadinamas nuobod\xc5\xbeiu eklektiku. Jo didieji fresk\xc5\xb3 darbai pasi\xc5\xbeymi \xc5\xa1altumu, monotoni\xc5\xa1ku vaizdavimu. Tarp j\xc5\xb3: \xe2\x80\x9eAuroros triumfas\xe2\x80\x9c (1762\xe2\x80\x931764), \xe2\x80\x9eHerkulio apoteoz\xc4\x97\xe2\x80\x9c (1762\xe2\x80\x931769), \xe2\x80\x9eTrajano apoteoz\xc4\x97\xe2\x80\x9c (1774\xe2\x80\x931776, visi Madride). Ma\xc5\xbeesniuose pastel\xc4\x97s portretuose Mengsas laisvesnis, i\xc5\xa1rai\xc5\xa1kingesnis.'